DA Den Europæiske Unions Tidende CE 33/237

(2004/C 33 E/243)

SKRIFTLIG FORESPØRGSEL E-2228/03

af Jules Maaten (ELDR) til Kommissionen

(2. juli 2003)

Om: Problemer ved grænseoverskridende arbejde

1. Er Kommissionen bekendt med de problemer, som trods den næsten fuldstændige gennemførelse af det indre marked fortsat gør sig gældende ved grænseoverskridende arbejde?

2. Er Kommissionen bekendt med det forhold, at den nederlandske lovgivning kun åbner mulighed for at overføre pensionsrettigheder optjent i udlandet til et nederlandsk forsikringsselskab, såfremt der i optjeningslandet anvendes samme regler som i Nederlandene?

3. Er Kommissionen klar over, at medlemsstaterne generelt har meget forskellige regler for pensioner, og at arbejdstagere derfor i praksis kun meget vanskeligt kan tage erhvervede pensionsrettigheder med sig til en anden medlemsstat?

4. Deler Kommissionen den opfattelse, at dette udgør en alvorlig hindring for arbejdskraftens mobilitet inden for Europa?

5. Har Kommissionen planer om at gøre noget ved disse problemer?

Svar afgivet på Kommissionens vegne af Anna Diamantopoulou

(12. august 2003)

Det ærede medlems forespørgsel drejer sig om problemer med de nederlandske regler for grænsearbejderes pensioner.

Det står ikke klart for Kommissionen, om de pensioner, det ærede medlem henviser til, er pensioner under det offentlige socialsikringssystem eller tillægs-/private pensioner.

På området for offentlige pensionsordninger fastsætter forordning (EF) nr. 1408/71 (1) et koordineringssystem for offentlige pensioner til personer, der flytter mellem medlemsstaterne, således at de ikke stilles ugunstigt, fordi de har benyttet deres ret til fri bevægelighed. De pensionsbidrag, en person har indbetalt i en medlemsstat, overføres ikke til vedkommendes pensionsbidrag i en anden medlemsstat. I stedet fastsættes det i forordningen, at man kan modtage alderdomsforsikring fra enhver medlemsstat, hvor man har været forsikret i mere end 12 måneder.

Kommissionen vurderer, at fællesskabsreglerne vedrørende koordinering af socialsikringssystemerne yder en passende beskyttelse til personer, som flytter mellem medlemsstaterne, men for at forbedre denne beskyttelse yderligere har Kommissionen foreslået at modernisere og forenkle forordning (EØF) nr. 1408/71 i 1998, og den håber, at dette forslag vil blive vedtaget i slutningen af 2003.

Hvad angår tillægspensioner, er Kommissionen i høj grad bevidst om de problemer, manglen på »flytbarhed« kan skabe for arbejdstagernes frie bevægelighed, som er en grundlæggende rettighed i EF-traktaten. I denne henseende er det vigtigt at minde om, at Rådets direktiv 98/49/EF af 29. juni 1998 kun beskytter de supplerende pensionsrettigheder for arbejdstagere og selvstændige erhvervsdrivende, der flytter inden for Fællesskabet (2), under visse omstændigheder og forhold. Kommissionen hører i øjeblikket arbejdsmarkedets parter om, hvorvidt det ville være hensigtsmæssigt at følge op på dette direktiv med endnu et instrument, som vil omhandle tillægspensioners flytbarhed. Kommissionen afventer udfaldet af denne høring, før den vurderer, hvilke yderligere tiltag der er hensigtsmæssige og nødvendige.

Desuden kan personer, der har indbetalt bidrag til tillægspensioner eller private pensioner, støde på skattemæssige hindringer i tilfælde, hvor deres pensionsordninger administreres af et organ i en anden medlemsstat end den, hvor de har bopæl. Kommissionen har udsendt en meddelelse om disse problemer i 2001 (3). Den undersøger i øjeblikket, om en række medlemsstaters regler er forenelige med fællesskabsretten.

(1) Seneste konsoliderede udgave: Rådets forordning (EF) nr. 118/97 af 2. december 1996 om ændring og ajourføring af forordning (EØF) nr. 1408/71 om anvendelse af de sociale sikringsordninger på arbejdstagere, selvstændige erhvervsdrivende og deres familiemedlemmer, der flytter inden for Fællesskabet, og af forordning (EØF) nr. 574/72 om regler til gennemførelse af forordning (EØF) nr. 1408/71 — EFT L 28 af 30.1.1997.

(2) EFT L 209 af 25.7.1998.

(3) KOM(2001) 214 endelig udg. af 19. april 2001.